แรงขายกลุ่มพลังงาน-เหมืองแร่ ฉุดตลาดหุ้นยุโรปปิดลบ
ตลาดหุ้นยุโรปปิดลบเมื่อคืนนี้ (16 ก.พ.) เนื่องจากนักลงทุนเทขายหุ้นกลุ่มธนาคารและกลุ่มเหมืองแร่ นอกจากนี้ นักลงทุนยังเทขายหุ้นกลุ่มพลังงานหลังจากราคาน้ำมันดิบร่วงลง 
17 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.4% ปิด (16 ก.พ.) ที่ 320.37 จุด, ดัชนี CAC-40 ตลาดหุ้นฝรั่งเศสปิดที่ 4,110.66 จุด ลดลง 4.59 จุด หรือ -0.11%, ดัชนี DAX ตลาดหุ้นเยอรมันปิดที่ 9,135.11 จุด ลดลง 71.73 จุด หรือ -0.78% และดัชนี FTSE 100 ตลาดหุ้นลอนดอนปิดที่ 5,862.17 จุด เพิ่มขึ้น 37.89 จุด หรือ +0.65%
นักลงทุนเทขายหุ้นกลุ่มธนาคาร โดยหุ้นสแตนดาร์ด ชาร์เตอร์ด ดิ่งลง 5.3% หลังจากนักวิเคระห์ของอินเวสเทค พีแอลซี ได้ปรับลดน้ำหนักความน่าลงทุนของหุ้นสแตนชาร์ดลงสู่ระดับ hold จากระดับ buy ส่วนหุ้นยูบีเอส กรุ๊ป ปรับลง 0.9% และหุ้นคอมเมิร์ซแบงก์ ดิ่งลง 2.2%
หุ้นกลุ่มพลังงานปรับตัวผันผวน หลังจากราคาน้ำมันดิบในตลาดโลกร่วงลง อันเนื่องจากข่าวที่ว่า 4 ชาติผู้ผลิตน้ำมันรายใหญ่ ซึ่งได้แก่ซาอุดิอาระเบีย, รัสเซีย, กาตาร์ และเวเนซูเอล่า เห็นพ้องให้ตรึงกำลังการผลิต โดยไม่มีการปรับลดกำลังการผลิตแต่อย่างใด ทั้งนี้ หุ้นบีพี ปรับตัวขึ้น 1.4% หุ้นกัลป์ เอนเนเจีย ซึ่งเป็นบริษัทพลังงานของโปรตุเกส เพิ่มขึ้น 0.8% แต่หุ้นเรพซอล ซึ่งเป็นบริษัทพลังงานของสเปน ร่วงลง 2.2%